საქართველოს იუსტიციის მინისტრის

ბრძანება №118
2012 წლის 13 ივლისი

ქ. თბილისი

საჯარო სამართლის იურიდიული პირის – სახელმწიფო სერვისების განვითარების სააგენტოს ტერიტორიული სამსახურების ტიპური დებულების დამტკიცების შესახებ

„სახელმწიფო სერვისების განვითარების სააგენტოს შესახებ“ საქართველოს კანონის მე-8 მუხლის მე-2 პუნქტისა და „ნორმატიული აქტების შესახებ“ საქართველოს კანონის 25-ე მუხლის საფუძველზე, ვბრძანებ:
1. დამტკიცდეს საჯარო სამართლის იურიდიული პირის – სახელმწიფო სერვისების განვითარების სააგენტოს ტერიტორიული სამსახურების ტიპური დებულება.
2. ძალადაკარგულად გამოცხადდეს „საჯარო სამართლის იურიდიული პირის – სამოქალაქო რეესტრის სააგენტოს ტერიტორიული სამსახურის ტიპური დებულების დამტკიცებისა და სამოქმედო ტერიტორიის განსაზღვრის შესახებ“ საქართველოს იუსტიციის მინისტრის 2006 წლის 30 იანვრის №213 ბრძანება.

3. ეს ბრძანება ამოქმედდეს 2012 წლის 16 ივლისიდან.

ზ. ადეიშვილი
საჯარო სამართლის იურიდიული პირის – სახელმწიფო სერვისების განვითარების სააგენტოს ტერიტორიული სამსახურების ტიპური დებულება

მუხლი 1. ზოგადი დებულებები
1. ეს დებულება განსაზღვრავს სახელმწიფო სერვისების განვითარების სააგენტოს ტერიტორიული სამსახურის (შემ​დგომ​ში – სამსახური) ფუნქციებს, საქმიანობის წესს და სამოქმედო ტერიტორიას.
2. სამსახური თავისი საქმიანობისას ხელმძღვანელობს საქართველოს კონსტიტუციით, საერთაშორისო ხელშეკრულებებითა და შეთანხმებებით, სააგენტოს დებულებით და სხვა სამართლებრივი აქტებით.
3. სამსახურის კონტროლს ახორ​ციელებს საჯარო სამართლის იურიდიული პირი – სახელმწიფო სერვისების განვითარების სააგენტო (შემდგომ​ში – სააგენტო).

4. სამსახურს აქვს ბეჭდები და შტამპები, რომელთა აღწე​რილობას და ნიმუშებს ამტკიცებს სააგენ​ტოს თავმჯდომარე.

5. სამსახურს აქვს კოდური აღნიშ​ვნა/აღნიშვნები, რომელსაც განსაზღვრავს სააგენტოს თავმჯდომარე.

მუხლი 2.  სამსახურის ფუნქციები
1.  სამსახურის ფუნქციებს განე​კუთ​​ვნება:

ა) სამოქალაქო აქტების რეგისტრაცია;
ბ) პირის გარკვეულ დროსა და ვითარებაში დაბადების და გარდაცვალების, ასევე  პირის დაბადების და გარდაცვალების რეგისტრაციის იურიდიული მნიშვნელობის მქონე ფაქტების დადგენა;
გ) სამოქალაქო აქტის ჩანაწერში ცვლილების, შესწორების ან/და დამატების შეტანა, სამოქალაქო აქტის ჩანაწერის ბათილად ცნობა;

დ) სამოქალაქო აქტის რეგისტრაციის მოწმობისა და სამოქალაქო აქტის რეგისტრაციის შესახებ ცნობის გაცემა;

ე) სამოქალაქო აქტის ხელახალი რეგისტრაცია;
ვ) საქართველოს მოქალაქეზე, საქართველოში სტატუსის მქონე მოქალაქეობის არმქონე პირზე მათი საზღვარგარეთ დაქორწინების მიზნით ქორწინების დამაბრკოლებელი გარემოებების არარსებობის შესახებ ცნობის გაცემა;
ზ) სამოქალაქო აქტების შესახებ საარქივო ფონდის შექმნა, აღრიცხვა და შენახვა;

თ) სამოქალაქო აქტების ჩანაწერებისა და რეგის​ტრაციის მოწმობების ბლანკების შენახვასა და გამო​ყენებაზე კონტროლი;
ი) საქართველოს მოქალაქეობის დადგენა;
კ) მოქალაქეობისა და მიგრაციის სამსახურისთვის გადასაგზავნად საქართველოს მოქალაქეობისა და მოქალაქეობის არმქონე პირის სტატუსის დადგენის საკითხებზე  დაინტერესებული პირების განცხადებებისა და თანდართული დოკუმენტების მიღება;
ლ) საქართველოდან გასვლის ვალდებულების გადავადების შესახებ გადაწყვეტილების მიღება; 

მ) საქართველოს მოქალაქეობის დადასტურების შესახებ ცნობის გაცემა;
ნ) საცხოვრებელი ადგილის მიხედვით ფიზიკურ პირთა რეგისტრაცია და რეგისტრაციიდან მოხსნა;

ო) საკონსულო აღრიცხვაზე დაყენება და საკონსულო აღრიცხვიდან მოხსნა;

პ) პირადობის და ბინადრობის მოწმობების გაცემა;
პ.ა) გაცემის  შესახებ განცხადების მიღება;

პ.ბ)  გაცემის შესახებ განცხადების  განხილვა;
პ.გ) დაინტერესებული პირისათვის გადაცემა.

ჟ) პირადობის (ბინადრობის) ელექტრონული მოწმობის: 
ჟ.ა) გაცემის  შესახებ განცხადების მიღება;

ჟ.ბ)  გაცემის შესახებ განცხადების  განხილვა;
ჟ.გ) დაინტერესებული პირისათვის გადაცემა.
რ) ციფრული ხელმოწერისა და ავთენტიფიკაციის სერტიფიკატების შექმნა და მათთან დაკავშირებული მომსახურებების გაწევა;

ს) გაცემულ პირადობის (ბინადრობის) ელექტრონულ მოწმობაზე აღნიშვნის „სტუდენტი“ და პირადობის (ბინადრობის) ელექტრონული მოწმობის უკონტაქტო მიკროსქემაზე სტუდენტის სტატუსის შესახებ ინფორმაციის:

ს.ა) დატანის თაობაზე განაცხადის მიღება;

ს.ბ) დაინტერესებული პირისათვის გადაცემა.

ტ) პირადობის (ბინადრობის) ელექტრონული მოწმობის უკონტაქტო მიკროსქემაზე სტუდენტის სტატუსის შესახებ ინფორმაციის განახლება;

უ) საქართველოს მოქალაქის პასპორტის, საქართველოში სტატუსის მქონე მოქალაქეობის არმქონე პირის სამგზავრო პასპორტისა და ლტოლვილის ან ჰუმანიტარული სტატუსის მქონე პირის სამგზავრო დოკუმენტის: 

უ.ა) გაცემის  შესახებ განცხადების მიღება;

უ.ბ) გაცემის შესახებ განცხადების  განხილვა;

უ.გ) დაინტერესებული პირისათვის გადაცემა.
ფ) ბიომეტრიული მონაცემების შემცველი სამსახურებრივი სარგებლობის პასპორტის:

ფ.ა) გაცემისათვის აუცილებელი მონაცემების დამუშავება;

ფ.ბ) დაინტერესებული პირისათვის გადაცემა;
ქ) სააგენტოს კომპეტენციას მიკუთვნებულ ადმინისტრაციულ სამართალდარღვევათა საქმეების განხილვა და ადმინისტრაციული სახდელების შეფარდება;
ღ) პირადობის ნეიტრალური მოწმობის:

ღ.ა) გაცემის შესახებ განცხადების მიღება;

ღ.ბ) გაცემის შესახებ განცხადების განხილვა;

ღ.გ) პერსონალიზაცია;

ღ.დ) დაინტერესებული პირისათვის გადაცემა;
ყ)  ნეიტრალური სამგზავრო დოკუმენტის:

ყ.ა) გაცემის შესახებ განცხადების მიღება;

ყ.ბ) გაცემის შესახებ განცხადების განხილვა;

ყ.გ) დაინტერესებული პირისათვის გადაცემა.

შ) უცხოეთში მცხოვრები თანამემამულის მოწმობის:

შ.ა) გაცემის შესახებ განცხადების მიღება;

შ.ბ) გაცემის შესახებ განცხადების განხილვა;

შ.გ) დაინტერესებული პირისათვის გადაცემა;

ჩ) პირადობის დადასტურებისა და პასპორტის გაცემის სფეროში საარქივო ფონდის შექმნა, აღრიცხვა და შენახვა;

ც) საინფორმაციო ბარათის გაცემა;

ძ) მისამართზე რეგისტრირებულ პირთა რაოდენობის შესახებ ცნობის გაცემა;

წ) საქართველოს ტერიტორიაზე ვიზის გაცემა; 

ჭ) კანონმდებლობით დადგენილი წესით, უცხო სახელმწიფოში გასაგზავნად განკუთვნილი, ლეგალიზაციასა და აპოსტილით დამოწმებას დაქვემდებარებული საქართველოში გაცემული დოკუმენტის მიღება, დოკუმენტზე დაცული თვითწებადი ქაღალდის დაკვრა, ბეჭდით დამოწმება და გაცემა;
ხ) პროგრამული უზრუნველყოფის გზით ლეგალიზაციის მეორე ეტაპის სალეგალიზაციო შტამპის, თანამდებობის პირის ელექტრონული ხელმოწერის და ელექტრონული ბეჭდის დოკუმენტის ჩანართზე დატანა, ჩანართის დოკუმენტზე დართვა და დოკუმენტის გაცემა;
ჯ) საქართველოს საერთაშორისო ხელშეკრულებებისა და კანონმდებლობის შესაბამისად სამართლებრივი ურთიერთდახმარების ფარგლებში სამოქალაქო აქტების, პირის დაბადების/გარდაცვალების, მისამართზე რეგისტრაციის, პირადობის დადასტურების ან მოქალაქეობრივი კუთვნილების შესახებ დოკუმენტის (ინფორმაციის) უცხო ქვეყნიდან გამოთხოვასთან დაკავშირებით სხვა სახელმწიფოების უფლებამოსილი ორგანოების, ფიზიკური და იურიდიული პირების მიერ სააგენტოს სახელზე შედგენილი განცხადებების მიღება და სააგენტოსათვის მიწოდება;
ჰ) მომსახურება სამსახურის შენობის გარეთ (ადგილზე მომსახურება);

ჰ1) კანონმდებლობითა და სააგენტოს თავმჯდომარის ბრძანებით გათვალისწინებული სხვა ფუნქციების განხორციელება.
2. აფხაზეთის ავტონომიური რესპუბლიკის ტერიტორიაზე საქართველოს იურისდიქციის სრულად აღდგენამდე, „იძულებით გადაადგილებულ პირთა – დევნილთა შესახებ“ საქართველოს კანონით განსაზღვრულ დევნილთა, აგრეთვე აფხაზეთის ავტონომიური რესპუბლიკის ტერიტორიაზე ამჟამად მცხოვრებ პირთა განცხადებებს პირადობის მოწმობის გაცემის შესახებ კანონმდებლობით გათვალისწინებული წესით იღებს სააგენტოს ნებისმიერი სამსახური, რის შემდეგაც განსახილველად უგზავნის აფხაზეთის სამოქალაქო რეესტრის სამსახურს. პირადობის მოწმობის გაცემის თაობაზე გადაწყვეტილებას იღებს აფხაზეთის სამოქალაქო რეესტრის სამსახური, ხოლო დამზადებული პირადობის მოწმობების გაცემას ახორციელებს სააგენტოს ნებისმიერი სამსახური.
3. ამ დებულების მე-6 მუხლის პირველი პუნქტის „ვ“ ქვეპუნქტით განსაზღვრულ ტერიტორიაზე საქართველოს იურისდიქციის სრულად აღდგენამდე, „იძულებით გადაადგილებულ პირთა – დევნილთა შესახებ“ საქართველოს კანონით განსაზღვრულ დევნილთა, აგრეთვე ამ ტერიტორიაზე ამჟამად მცხოვრებ პირთა განცხადებებს პირადობის მოწმობის გაცემის შესახებ კანონმდებლობით გათვალისწინებული წესით იღებს სააგენტოს ნებისმიერი სამსახური, რის შემდეგაც განსახილველად უგზავნის ცხინვალის ან ახალგორის სამოქალაქო რეესტრის სამსახურს. პირადობის მოწმობის გაცემის თაობაზე გადაწყვეტილებას იღებს ცხინვალის ან ახალგორის სამოქალაქო რეესტრის სამსახური, ხოლო დამზადებული პირადობის მოწმობების გაცემას ახორციელებს სააგენტოს ნებისმიერი სამსახური. 
4. აფხაზეთის სამოქალაქო რეესტრის სამსახური ახორციელებს ამ მუხლის პირველი პუნქტის „ი“, „კ“, „ლ“, „ო”, „პ”, „ჟ“, „რ“, „ს“, „ტ“, „ქ“, „ღ“, „ყ“, „ჩ“, „ც“, „ძ“, „ჭ“, „ჯ“, „ჰ” და „ჰ1” ქვეპუნქტებით გათვალისწინებულ უფლებამოსილებებს, გარდა ბინადრობის მოწმობის, მათ შორის, ბინადრობის ელექტრონული მოწმობის გაცემისა.
5. ცხინვალის სამოქალაქო რეესტრის სამსახური ახორციელებს ამ მუხლის პირველი პუნქტით გათვალისწინებულ უფლებამოსილებებს, გარდა „ნ“, „უ“, „ფ“, „შ“, „ჭ“, „ხ“ და „ჰ“ ქვეპუნქტებით გათვალისწინებული უფლებამოსილებების და ბინადრობის მოწმობის, მათ შორის, ბინადრობის ელექტრონული მოწმობის გაცემისა.
6. ძველი თბილისის, გლდანი-ნაძალადევის, ვაკის, ისანი-სამგორის, საბურთალოს, ქუთაისის და ბათუმის სამოქალაქო რეესტრის სამსახურები კანონმდებლობით გათვალისწინებული წესით ახორციელებენ ამ მუხლის პირველი პუნქტით (გარდა პირველი პუნქტის  „ღ.ბ“, „ღ.გ“ და „ყ.ბ“ ქვეპუნქტებით) გათვალისწინებულ უფლებამოსილებებს.
7. ზუგდიდის, თელავის, გურჯაანის, ოზურგეთის, ფოთის, ახალციხის, მესტიის და რუსთავის სამოქალაქო რეესტრის სამსახურები კანონმდებლობით გათვალისწინებული წესით ახორციელებენ ამ მუხლის პირველი პუნქტით (გარდა პირველი პუნქტის   „ღ.ბ“, „ღ.გ“, „ყ.ბ“  და „ჰ“ ქვეპუნქტებით) გათვალისწინებულ უფლებამოსილებებს.
8. ახალქალაქის, ბოლნისის, მარნეულის, მცხეთის, ნინოწმინდის, გორის, ხელვაჩაურის, აბაშის, ადიგენის, ასპინძის, ახმეტის, ბორჯომის, გარდაბნის, დედოფლისწყაროს, დმანისის, დუშეთის, თეთრიწყაროს, თიანეთის, კასპის, ლაგოდეხის, ლანჩხუთის, მარტვილის, საგარეჯოს, სენაკის, სიღნაღის, ქარელის, ყაზბეგის, ყვარლის, ჩოხატაურის, ჩხოროწყუს, წალენჯიხის, წალკის, ხაშურის, ხობის, ქობულეთის, ქედის, ხულოს, შუახევის, ამბროლაურის, ბაღდათის, ვანის, ზესტაფონის, თერჯოლის, ლენტეხის, ონის, სამტრედიის, საჩხერის, ტყიბულის, ჭიათურის, ცაგერის, წყალტუბოს, ხარაგაულის, ხონის სამოქალაქო რეესტრის სამსახურები ახორციელებენ ამ მუხლის პირველი პუნქტით (გარდა პირველი პუნქტის „ღ.ბ“, „ღ.გ“, „ყ.ბ“, „ჭ“, „ხ“ და „ჰ“ ქვეპუნქტებით) გათვალისწინებულ უფლებამოსილებებს. 
9. ახალგორის სამოქალაქო რეესტრის სამსახური ახორციელებს ამ მუხლის პირველი პუნქტით გათვალისწინებულ უფლებამოსილებებს (გარდა პირველი პუნქტის  „შ“, „ჭ“, „ხ“ და „ჰ“ ქვეპუნქტებით გათვალისწინებული უფლებამოსილებებისა).
10. ქ. თბილისის №1 და №3 ქორწინების სახლები, ქ. რუსთავის, ქ. ქუთაისის და ქ. ბათუმის ქორწინების სახლები ამ მუხლის პირველი პუნქტით გათვალისწინებული უფლებამოსილებებიდან ახორციელებენ მხოლოდ ქორწინების რეგისტრაციას და ქორწინების რეგისტრაციის მოწმობების/ქორწინების რეგისტრაციის შესახებ ცნობების გაცემას.
11. სამოქალაქო აქტების ცენტრალური არქივისა და სამოქალაქო აქტების ქ. თბილისის არქივის კომპეტენციაში შედის:

ა) სამსახურების მიერ რეგისტრირებული სამოქალაქო აქტების ჩანაწერების პირველი ან მეორე ეგზემპლარების შენახვა და ქრონოლოგიური წესით ფორმირება;

ბ) სამსახურების შეტყობინების საფუძველზე შესაბამის არქივში არსებული სამოქალაქო აქტების ჩანაწერების პირველ ან მეორე ეგზემპლარში შესაბამისი აღნიშვნის შეტანა, არქივში არსებული სამოქალაქო აქტების ჩანაწერების მეორე ეგზემპლარების შესაბამისობაში მოყვანა სამოქალაქო აქტის ჩანაწერის პირველ ეგზემპლართან;

გ) შესაბამის არქივში არსებული სამოქალაქო აქტების ჩანაწერის პირველი ან მეორე ეგზემპლარის საფუძველზე სამოქალაქო აქტების რეგისტრაციის მოწმობების განმეორებით გაცემა კანონმდებლობით გათვალისწინებული წესით;
დ) სამოქალაქო აქტის ჩანაწერის არსებობის ან არარსებობის თაობაზე ცნობის გაცემა კანონმდებლობით გათვალისწინებული წესით;

ე) კანონმდებლობით განსაზღვრულ სახელმწიფო ორგანოების მოთხოვნის საფუძველზე შესაბამის არქივში არსებული სამოქალაქო აქტის ჩანაწერის ასლის გაცემა; 

ვ) სამოქალაქო აქტების შესახებ საარქივო ფონდის შექმნა, აღრიცხვა და შენახვა;

ზ) კანონმდებლობითა და სააგენტოს თავმჯდომარის ბრძანებით გათვალისწინებული სხვა ფუნქციების განხორციელება.
12. საინფორმა​ციო-სამისამართო ბიუროს კომპეტენციაში შედის: 

ა) სამსახურებიდან მიღებული რეგისტრაციიდან მოხსნის თაობაზე შეტყობინებების (რეგისტრაციიდან მოხსნის ბარათების/განცხადება-ანკეტების და ა.შ) დამუშავება და შენახვა ერთიან საინფორმაციო კარტოთეკაში;
ბ) სახელმწიფო ორგანოების მოთხოვნის საფუძველზე საინფორმაციო ბარათების გაცემა;
გ) სამსახურების ინფორმაციული უზრუნველყოფა;
დ) საქართველოს სამართალდამცავი ორგანოების, საზღვარგარეთ საქართველოს დიპლომატიური წარმომადგენლობების და საკონსულო დაწესებულებების, სხვა სახელმწიფო ორგანოე​ბის მოთხოვნის საფუძველზე ფიზიკურ პირთა საიდენტი​ფიკაციო მონაცემებისა და სამისამართო ცნობების მიწო​დება კანონმდებლობით გათვალისწინებუ​ლი წესით;

ე) კანონმდებლობითა და სააგენტოს თავმჯდომარის ბრძანებით გათვალისწინებული სხვა ფუნქციების განხორციელება.

მუხლი 3.  სამსახურის განსაკუთრებული უფლებამოსილება

1. დასვენების დღეებში სამსახურების მიერ ამ დებულებით გათვალისწინებული უფლებამოსილებების განხორციელების წესი და პირობები განისაზღვრება სააგენტოს თავმჯდომარის ინდივიდუალური ადმინისტრაციულ-სამართლებრივი აქტით.
2. სამსახურის უფროსის ინდივიდუალური ადმინისტრაციულ-სამართლებრივი აქტით შეიძლება განისაზღვროს სამსახურის თანამშრომელი, რომელიც განახორციელებს ამ მუხლის პირველი პუნქტის საფუძველზე განსაზღვრულ უფლებამოსილებებს და მიიღებს შესაბამის გადაწყვეტილებებს.


მუხლი 4.  სამსახურის ხელმძღვანელობა
1.  სამსახურის უფროსს თანამდებობაზე ნიშნავს სააგენტოს თავმჯდომარე საქართველოს იუსტიციის მინისტრთან შეთანხმებით, ხოლო ათავისუფლებს შეთანხმების გარეშე, გარდა ამ მუხლის მე-2 პუნქტით გათვალისწინებული შემთხვევისა.
2. სამსახურის უფროსის თანამდებობიდან გათავისუფლება საქართველოს იუსტიციის მინისტრთან თანხმდება მხოლოდ იმ შემთხვევაში, თუ გათავისუფლება ხდება დამსაქმებლის ინიციატივით.
3.  სამსახურის უფროსი ანგარიშვალდებულია საა​გენ​​ტოს თავმჯდომარისა და სააგენტოს თავმჯდომარის მიერ განსაზღვრული პირის წინაშე.

4. სამსახურის უფროსი:

ა) ხელმძღვანელობს და წარმართავს სამსახურის საქმიანობას;

ბ) წარმოადგენს სამსახურს მესამე პირებთან ურთიერთობაში;

გ) ანაწილებს მოვალეობებს სამსახურის თანამშრომლებს შორის, აძლევს მათ მითითებებს და დავა​ლებებს; 

დ) თვალყურს ადევნებს და აკონტროლებს სამსახურის თანამშრომელთა მიერ  თავიანთი სამსახურებრივი მოვალეო​ბების შესრულებას;
ე) წარუდგენს სააგენტოს ხელმძღვანელობას წინადა​დებებს სამსახურის თანამშრომლებისათვის პრემიის გაცემის, მათი წახალისების ან მათთვის დისციპლი​ნური პასუხისმგებლობის დაკისრების შესახებ;

ვ) კომპეტენციის ფარგლებში ხელს აწერს ან ვიზას ადებს სამსახურში მომზა​დებულ დოკუმენტებს;
ზ) კანონმდებლობის შესაბამისად გამოსცემს ინდივიდუალურ ადმინისტრაციულ-სამართლებრივ აქტს – ბრძანებას;
თ) სამსახურებრივი მოვალეობის განხორციელებისას გამოდის სასამართლოში სათანადო რწმუნების გარეშე და ასრულებს საქართველოს სამოქალაქო და ადმინის​ტრაციული საპროცესო კოდექსით გათვალისწინებულ ყველა შესაბამის მოქმედებას, მათ შორის, შეუძლია მთლიანად ან ნაწილობრივ უარი თქვას სასარჩელო მოთ​ხოვ​ნაზე და გაასაჩივროს სასამართლოს გადაწყვეტი​ლება;

ი) ყოველთვიურად, არა უგვიანეს მომდევნო თვის 5 რიცხვისა, სააგენტოში წარადგენს ინფორმაციას სამსახურის მიერ გაწეული მუშაობის შესახებ;
კ) შესაბამისი მოთხოვნის არსებობისას დაუყოვ​ნებლივ აწვდის სააგენტოს დამატებით ინფორმაციას სამსახურის მუშაობის თაობაზე;

ლ) შუამდგომლობს იმ სახსრებისა და მატერიალური ფასეულობების გამოყოფის თაობაზე, რომლებიც საჭიროა სამსახურის ფუნქციების შესასრულებლად;

მ) პასუხისმგებელია სამსახურზე დაკისრებული ამოცანებისა და ფუნქციების შესრულებაზე;

ნ) ახორციელებს კანონმდებლობითა და სააგენტოს თავმჯდომარის ბრძანებით გათვალისწინებულ სხვა ფუნქციებს.
 5. სამსახურის უფროსს შეიძლება ჰყავდეს მოადგილე/მოადგილეები, რომელსაც/რომლებსაც თანამდებობაზე ნიშნავს და თანამდებობიდან ათავისუფლებს სააგენტოს თავმჯდომარე. 
6. სამსახურის უფროსის მოადგილე სამსახურის უფროსის გადაწყვეტილებით კურირებს სამსახურში მისთვის მიკუთვნებულ სფეროს და ხელს აწერს ამავე სფეროში მომზადებულ დოკუმენტებს. მოადგილის უფლებამოსილება განისაზღვრება სამსახურის უფროსის ინდივიდუალური ადმინისტრაციულ-სამართლებრივი აქტით.
 7. სამსახურის უფროსის არყოფნის ან მის მიერ სამსახურებრივი უფლებამოსილების განხორციელების შეუძლებლობის შემთხვევაში, სამსახურის უფროსის მოვალეობას სააგენტოს თავმჯდომარის ბრძანების საფუძველზე ასრულებს სამსახურის უფროსის  მოადგილე. 
8. სამსახურის უფროსის და მისი მოადგილის არყოფნის შემთხვევაში, სამსახურის უფროსის მოვა​ლეობის შემსრულებელი განისაზღვრება სააგენტოს თავ​მჯდომარის ბრძანებით.


მუხლი 5.  სამსახურის თანამშრომლები და სტრუქტურა
1. სამსახურის თანამშრომლებს კანონმდებლობით დადგენილი წესით თანამდებობაზე ნიშნავს და თანამდებობიდან ათავისუფლებს სააგენტოს თავმჯდომარე. 

2. სამსახურს შეიძლება ჰქონდეს სტრუქტურული ერთეული – სამსახურის განყოფილება (შემდგომ​ში – განყოფილება). 
3. განყოფილებას ხელმძღვანელობს განყოფილების უფროსი, რომელსაც თანამდებობაზე ნიშნავს და თა​ნამ​დე​ბობიდან ათავისუფლებს სააგენტოს თავმჯდო​მარე. 

4. განყოფილების უფროსი ანგარიშვალდებულია სამსახურის უფროსის, სააგენტოს თავმჯდომარისა და სააგენტოს თავმჯდომარის მიერ განსაზღვრული პირის წინაშე.
5. განყოფილების უფროსი:

ა) ხელმძღვანელობს და წარმართავს განყოფილების საქმიანობას;

ბ) ანაწილებს მოვალეობებს განყოფილების თანამშრომელთა შორის, აძლევს მათ მითითებებსა და დავალე​ბებს;

გ) თვალყურს ადევნებს და აკონტროლებს განყოფი​ლების თანამშრომელთა მიერ თავიანთი სამსახურებ​რივი მოვალეობების შესრულებას;

დ) კომპეტენციის ფარგლებში ხელს აწერს ან ვიზას ადებს განყოფილებაში მომზადებულ დოკუმენტებს;

ე) სამსახურებრივი მოვალეობის განხორციელებისას გამოდის სასამართლოში სათანადო რწმუნების გარეშე და ასრულებს საქართველოს სამოქალაქო და ადმინის​ტრაციული საპროცესო კოდექსით გათვალისწინებულ ყველა შესაბამის მოქმედებას, მათ შორის, შეუძლია მთლიანად ან ნაწილობრივ უარი თქვას სასარჩელო მოთ​ხოვნაზე და გაასაჩივროს სასამართლოს გადაწყვეტი​ლება;

ვ) ყოველთვიურად, არა უგვიანეს მომდევნო თვის 5 რიცხვისა, სამსახურის უფროსს წარუდგენს ინფორმა​ციას განყოფილების მიერ გაწეული მუშაობის შესახებ;

ზ) შესაბამისი მოთხოვნის არსებობისას დაუყო​ნებლივ აწვდის სამსახურის უფროსს და სააგენტოს და​მა​​ტებით ინფორმაციას განყოფილების მუშაობის თაობაზე;

თ) წარუდგენს სამსახურის უფროსს წინადადებებს განყოფილების თანამშრომლებისათვის პრემიის გაცემის, მათი წახალისების ან მათთვის დისციპლინური პასუხისმგებლობის დაკისრების შესახებ;

ი) შუამდგომლობს იმ სახსრებისა და მატერიალური ფასეულობების გამოყოფის თაობაზე, რომლებიც საჭიროა განყოფი​ლების ფუნქციების შესასრულებლად;

კ) პასუხისმგებელია განყოფილებაზე დაკისრებული ამოცანებისა და ფუნქციების შესრულებაზე;

ლ) ახორციელებს კანონმდებლობით, სააგენტოს თავმჯდომარის და სამსახურის უფროსის ბრძანებით გათვალისწინებულ სხვა ფუნქციებს.

მუხლი 6.  სამსახურების სამოქმედო ტერიტორია
1. ამ დებულებით გათვალისწინებული უფლებამოსილებების განხორციელებისას სამსახურების სამოქმედო ტერიტორია, გარდა ამავე მუხლით გათვალისწინებული გამონაკლისებისა, არის:

ა) გლდანი-ნაძალადევის სამოქალაქო რეესტრის სამსახური: საქართველოს ცენტრალური საარჩევნო კომისიის დადგენილებით განსაზღვრული შესაბამისი საარჩევნო ოლქების ტერიტორია, ასევე სოფელი გლდანი და ზაჰესი;
ბ) ვაკის სამოქალაქო რეესტრის სამსახური: საქართველოს ცენტრალური საარჩევნო კომისიის დადგენილებით განსაზღვრული შესაბამისი საარჩევნო ოლქის ტერიტორია, ასევე წყნეთი, ბეთანია და ახალდაბა;

გ) ისანი-სამგორის სამოქალაქო რეესტრის სამსახური: საქართველოს ცენტრალური საარჩევნო კომისიის დადგენილებით განსაზღვრული შესაბამისი საარჩევნო ოლქების ტერიტორია, ასევე დიდი ლილო და პატარა ლილო; 
დ) ძველი თბილისის სამოქალაქო რეესტრის სამსახური: საქართველოს ცენტრალური საარჩევნო კომისიის დადგენილებით განსაზღვრული დიდუბის, ჩუღურეთის, მთაწმინდისა და კრწანისის საარჩევნო ოლქების ტერიტორია, ასევე წავკისი, კოჯორი, ოქროყანა, შინდისი და ტაბახმელა; 
ე) საბურთალოს სამოქალაქო რეესტრის სამსახური: საქართველოს ცენტრალური საარჩევნო კომისიის დადგენილებით განსაზღვრული შესაბამისი საარჩევნო ოლქის ტერიტორია, ასევე  სოფელი დიღომი და მუხათგვერდი;

ვ) ცხინვალის სამოქალაქო რეესტრის სამსახური: ქურთას თემი, ქალაქი ცხინვალი, ყოფილი ცხინვალის, ჯავის და ყორნისის (ყოფილი ზნაური) რაიონები, ერედვის და თიღვის თემები;

ზ) სხვა სამსახურები: შესაბამისი მუნიციპალიტეტის (თვითმმართველი ქალაქის) ტერიტორია.
2. შესაბამისი უფლებამოსილების მქონე სამსახურები ამ დებულების მე-2 მუხლის პირველი პუნქტის „ა“, „გ“ (გარდა სამოქალაქო აქტის ჩანაწერის ბათილად ცნობისა), „დ“, „ე“, „ვ“, „ჟ“, „რ“, „ს“, „ტ“, „ც“, „ძ“, „ჯ“ ქვეპუნქტებით გათვალისწინებული უფლებამოსილების განხორციელებისას არ არიან შეზღუდული სამოქმედო ტერიტორიით.
3. შესაბამისი უფლებამოსილების მქონე სამსახურები პირადობის (ბინადრობის) მოწმობის, საქართველოს მოქალაქის პასპორტის, საქართველოში სტატუსის მქონე  მოქალაქეობის არმქონე პირის სამგზავრო პასპორტის, ლტოლვილის ან ჰუმანიტარული სტატუსის მქონე პირის სამგზავრო დოკუმენტის, ბიომეტრიული მონაცემების შემცველი სამსახურებრივი სარგებლობის პასპორტის, უცხოეთში მცხოვრები თანამემამულის მოწმობის გაცემის/გაუქმების/მოქმედების შეჩერების, ასევე პირადი ნომრის გაუქმების უფლებამოსილების განხორციელებისას არ არიან შეზღუდულნი სამოქმედო ტერიტორიით.
4. აფხაზეთის ავტონომიურ რესპუბლიკაში ლეგიტიმურად მცხოვრებ პირებზე პირადობის ნეიტრალურ მოწმობას და ნეიტრალურ სამგზავრო დოკუმენტს გასცემს აფხაზეთის სამოქალაქო რეესტრის სამსახური, ხოლო ცხინვალის რეგიონში (ყოფილი სამხრეთ ოსეთის ავტონომიურ ოლქში) ლეგიტიმურად მცხოვრებ პირებზე – ცხინვალის ან ახალგორის სამოქალაქო რეესტრის სამსახურები. სხვა სამსახურები პირადობის ნეიტრალური მოწმობისა და ნეიტრალური სამგზავრო დოკუმენტის გადაცემის უფლებამოსილების განხორციელებისას არ არიან შეზღუდულნი სამოქმედო ტერიტორიით.
5. ამ დებულების მე-2 მუხლის პირველი პუნქტის „ჰ“ ქვეპუნქტით გათვალისწინებული უფლებამოსილების განხორციელებისას, ძველი თბილისის, გლდანი-ნაძალადევის, ვაკის, ისანი-სამგორის, საბურთალოს სამოქალაქო რეესტრის სამსახურების სამოქმედო ტერიტორიაა ქ. თბილისის (თვითმმართველი ქალაქის) და ქ. რუსთავის მუნიციპალიტეტის ტერიტორია, ქუთაისის სამოქალაქო რეესტრის სამსახურის სამოქმედო ტერიტორიაა ქ. ქუთაისის (თვითმმართველი ქალაქის) ტერიტორია, ხოლო ბათუმის სამოქალაქო რეესტრის სამსახურის სამოქმედო ტერიტორიაა ქ. ბათუმის (თვითმმართველი ქალაქის) ტერიტორია. სააგენტოს ძველი თბილისის, ქუთაისის და ბათუმის სამოქალაქო რეესტრის სამსახურები ასევე უფლებამოსილნი არიან ადგილზე მომსახურების მიზნით განსაზღვრულ სამოქმედო ტერიტორიაზე მიიღონ განაცხადი იმ მომსახურების განხორციელებაზე, რომელიც არ განეკუთვნება მათ სამოქმედო ტერიტორიაზე განსახორციელებელ მომსახურებას.
6. ქ. თბილისის №1 და №3 ქორწინების სახლები, ქ. რუსთავის, ქ. ქუთაისის და ქ. ბათუმის ქორწინების სახლები ქორწინების რეგისტრაციის მოწმობას გასცემენ მხოლოდ იმ შემთხვევაში, თუ ქორწინების რეგისტრაცია განხორციელდა შესაბამის  სამსახურში.

